Tässä kertomuksessa esitellään Euroopan komission täytäntöönpanemat unionin keskeiset toimet ja politiikkojen tulokset humanitaarisen avun alalla vuonna 2018. Kertomus on laadittu 20. kesäkuuta 1996 annetun neuvoston asetuksen (EY) N:o 1257/96 19 artiklan mukaisesti.

Yleiskatsaus vuonna 2018 tuetuista keskeisistä humanitaarisen avun operaatioista

Euroopan komissio puuttui moniin eri kriiseihin ja katastrofeihin eri puolilla maailmaa. Joitakin niistä käsitellään tarkemmin jäljempänä.

Hätäapu

Komissio käytti hätätoimenpiteitä vastatakseen nopeasti uusiin hätätilanteisiin ja jo aiemmin käynnissä olleisiin merkittävästi pahentuneisiin kriiseihin, joita ei pystytty ennakoimaan, kun vuotuinen rahoituspäätös tehtiin. Hätätoimenpiteet käsittävät neljä välinettä: äkillisiä suurkatastrofeja koskeva hätäapu (Acute Large Emergency Response Tool, ALERT), epidemioiden valvontaväline, pienimuotoiset toimet ja tuki Punaisen Ristin ja Punaisen Puolikuun yhdistysten kansainvälinen liiton (IFRC) hätärahastolle (DREF).

ALERT-väline tarjoaa nopeaa ensirahoitusta välittömään apuun äkillisissä, suurissa luonnonkatastrofeissa, jotka koskevat yli 100 000:ta ihmistä. Vuonna 2018 annettiin 8,65 miljoonaa euroa toimiin, jotka koskivat vakavia tulvia Keniassa, Etiopiassa ja Nigeriassa, maanjäristyksiä ja tsunamia Indonesiassa sekä trooppisen syklonin aiheuttamia tuhoja Filippiineillä.

Epidemioiden valvontavälineen kautta annettiin rahoitusta viiden epidemian torjuntaan: lassakuume (Nigeria), ebola (Kongon demokraattinen tasavalta), kolera (Djibouti, Niger ja Zimbabwe). Maksettu määrä oli 2,775 miljoonaa euroa.

Pienmuotoisilla toimilla vastattiin seitsemään katastrofiin yhteensä 2,225 miljoonan euron arvosta: Tonga (trooppinen myrsky), Nigeria (pakolaiskriisi), Nicaragua (yhteiskunnalliset levottomuudet), Guatemala (tulivuorenpurkaus), Laos (padon murtuminen), Venezuela (tulvat) ja Haiti (maanjäristys).

Euroopan komissio oli myös yksi DREF-rahaston suurimmista avunantajista ja tuki 39:ää operaatiota, joiden arvo oli yhteensä 3,9 miljoonaa euroa, noin 25 prosenttia vuoden 2018 rahastosta.

Syyrian kriisi

Syyrian kriisi jatkui vuonna 2018 kahdeksatta vuotta. Tänä aikana hyökkäykset ja alueiden hallinnan vaihtumiset ovat johtaneet yli 13 miljoonan ihmisen osalta laajamittaiseen pakkomuuttoon, kuolonuhreihin ja suunnattomaan kärsimykseen. Komissio toimitti ihmishenkiä pelastavaa apua pääasiassa elintarvikkeiden, lääkkeiden, puhtaan juomaveden ja majoituksen muodossa. Komission toimista hyötyivät Syyriassa olevat ihmiset sekä syyrialaiset pakolaiset Libanonissa, Jordaniassa ja Egyptissä. Komission humanitaarisen avun määrä oli 260 miljoonaa euroa.

Lisäksi EU osallistui moniin kansainvälisiin diplomaattisiin aloitteisiin, joita olivat esimerkiksi Brysselissä pidetty Syyrian ja alueen tulevaisuuden tukemista käsitellyt konferenssi ”Supporting the Future of Syria and the Region”, kansainväliseen Syyrian tukiryhmään kuuluva humanitaarinen erityistyöryhmä Genevessä, Oslossa ja Berliinissä pidetyt johtavien virkamiesten kokoukset sekä muut humanitaaristen periaatteiden kunnioittamisen ja kansainvälisen humanitaarisen oikeuden edistämiseen liittyvät toimet. Brysselin konferenssissa tiedotettiin siviilien ahdingosta Syyriassa. Vuotta 2018 koskevat sitoumukset olivat yhteensä 3,5 miljardia euroa ja vuosia 2019–2020 koskevat monivuotiset sitoumukset 2,7 miljardia euroa.

Turkki

EU päätti kesäkuussa 2018 myöntää kolme miljardia euroa lisää Turkin-pakolaisavun koordinointivälineelle syyrialaisten pakolaisten tukemiseksi. Tästä toisesta erästä 550 miljoonaa euroa sidottiin vuonna 2018, ja siitä 50 miljoonaa euroa oli lähinnä suojeluun ja terveydenhuoltoon tarkoitettua humanitaarista apua. Koordinointivälineeseen sidotun humanitaarisen rahoituksen arvo oli näin ollen lopulta yhteensä yli 1,45 miljardia euroa.

Välineen humanitaarisella lippulaivaohjelmalla, hätätilanteiden sosiaalisella turvaverkolla, huolehdittiin edelleen 1,7 miljoonan avustettavan perus- ja suojelutarpeista. Kyseessä on suurin yksittäinen humanitaarinen hanke EU:n historiassa. Kehittäessään hätätilanteiden sosiaalista turvaverkkoa EU rahoitti koulutusta tukevaa ehdollista rahansiirto-ohjelmaa (CCTE) vuoden 2017 alusta, ja joulukuussa 2018 se tuki jo 517 000 lapsen säännöllistä koulunkäyntiä.

Länsi-Balkan